Un total de 80 músics participaran en el III Concurs Nacional de Clarinet “Llíria, Ciutat Creativa”
14 de juny de 2023

Un any més, S&M Music i la Regidoria d'Ensenyaments Artístics de l'Ajuntament de Llíria, duen a terme una nova edició del Concurs Nacional de Clarinet “Llíria, Ciutat Creativa”, que es desenvoluparà en el Conservatori Professional de Música de la localitat al llarg d'este pròxim cap de setmana.

Esta tercera edició, segons explica el regidor d'Ensenyaments Artístics i de Ciutat Creativa UNESCO Paco García, “el certamen ha incrementat el nombre de persones participants, fins a les 80 inscripcions en les diferents categories d'aquest”.

El concurs es manté fidel als seus objectius pedagògics entre l'alumnat de clarinet, encara que cal destacar també el seu creixement, any rere any, tant en el nombre de participants com en patrocinadors del sector que han decidit donar suport a esta iniciativa, que comença des dels ensenyaments elementals fins a arribar als superiors, per a abastar així les diferents etapes educatives dels estudis de música.

García ha apuntat que Llíria “està convertint-se en un referent dels esdeveniments musicals, en diferents disciplines, on s'han realitzat des de trobades i classes magistrals amb grans professionals en diferents instruments, així com este certamen de clarinet o el prestigiós Concurs Internacional de Direcció d'Orquestra que se celebrarà el pròxim mes de juliol”.

Concerts

El III Concurs Nacional de Clarinet de Llíria estarà acompanyat de dues excepcionals actuacions musicals. La primera serà el dissabte 17 de juny, a les 19.00 hores, en la qual Luis Fernández Castelló, un dels joves clarinetistes més destacats del panorama nacional, acompanyat pel pianista Carlos Apellániz, oferirà un concert.

El diumenge 18, a les 18.00 hores, actuarà el solista internacional Jean-Michel Bertelli, amb la participació també de Carlos Apellániz, el clarinetista Miguel Torres i Javier Alamá a la bateria.